Марко Ганчев
Метеори

chitanka.info

Когато бяхме близо до звездите,

понеже бяхме близо до земята,

и паднеше случаен метеор,

за сбогом махаше ни тъжно

запалената си опашка.

Тогава старците говореха:

умрял е някой и душата му

преселва се с последен блясък.

Понеже сме далече от звездите

и няма да се видят метеорите

върху екрана вечно светъл

на градското небе,

при преселението на душите

по булеварда профучава

линейката за бърза помощ

и свири толкова секунди,

за колкото изгарят горе

падащите метеори.

1969

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.